CELEX: 32017D1791
Language: fi
Date: 2017-10-04 00:00:00
Title: Komission täytäntöönpanopäätös (EU) 2017/1791, annettu 4 päivänä lokakuuta 2017, sen määrittämisestä, että Euroopan parlamentin ja neuvoston asetuksen (EU) N:o 20/2013 15 artiklan mukainen etuustullin väliaikainen suspendoiminen ei ole aiheellista Guatemalasta peräisin olevien banaanien tuonnissa

5.10.2017   
            
            
               FI
            
            
               Euroopan unionin virallinen lehti
            
            
               L 257/1
            
         KOMISSION TÄYTÄNTÖÖNPANOPÄÄTÖS (EU) 2017/1791,
   annettu 4 päivänä lokakuuta 2017,
   sen määrittämisestä, että Euroopan parlamentin ja neuvoston asetuksen (EU) N:o 20/2013 15 artiklan mukainen etuustullin väliaikainen suspendoiminen ei ole aiheellista Guatemalasta peräisin olevien banaanien tuonnissa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 20/2013 (1) ja erityisesti sen 15 artiklan 2 kohdan,
   sekä katsoo seuraavaa:
   
               (1)
            
            
               Banaaneja koskeva vakautusmekanismi otettiin käyttöön Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyllä sopimuksella (2), jäljempänä ’sopimus’, jota ryhdyttiin väliaikaisesti soveltamaan Keski-Amerikan valtioihin vuoden 2013 aikana ja Guatemalaan 1 päivänä joulukuuta 2013.
            
         
               (2)
            
            
               Asetuksella (EU) N:o 20/2013 täytäntöön pannun vakautusmekanismin mukaisesti sen jälkeen, kun jostakin asianomaisesta maasta peräisin oleville tuoreille banaaneille (Euroopan unionin yhdistetyn nimikkeistön nimike 0803 00 19, 1.1.2012) määritetty kynnystuontimäärä ylittyy, komissio voi asetuksen (EU) N:o 20/2013 14 artiklan 4 kohdassa tarkoitettua kiireellistä menettelyä noudattaen hyväksyä täytäntöönpanosäädöksen, jonka nojalla se voi joko väliaikaisesti suspendoida kyseessä olevasta maasta peräisin olevien tuoreiden banaanien tuontiin sovellettavan etuustullin tai päättää, että tällainen suspendointi ei ole aiheellinen.
            
         
               (3)
            
            
               Guatemalasta peräisin olevien tuoreiden banaanien tuonti unioniin ylitti sille sopimuksessa määritetyn 67 500 tonnin kynnysarvon 23 päivänä elokuuta 2017.
            
         
               (4)
            
            
               Asetuksen (EU) N:o 20/2013 15 artiklan 3 kohdan mukaisesti komissio tarkasteli tässä yhteydessä kyseisen tuonnin vaikutusta banaanien markkinatilanteeseen unionissa voidakseen päättää, olisiko etuustulli suspendoitava vai ei. Komissio tarkasteli kyseisen tuonnin vaikutusta unionin hintatasoon, muista lähteistä peräisin olevan tuonnin kehitykseen ja unionin tuoreiden banaanien markkinoiden yleiseen vakauteen.
            
         
               (5)
            
            
               Guatemalasta peräisin olevien tuoreiden banaanien tuonnin ylittäessä sille vuodeksi 2017 määritetyn kynnysarvon sen osuus unioniin tulevasta tuoreiden banaanien tuonnista, johon sovelletaan banaaneja koskevaa vakautusmekanismia, oli vain 2 prosenttia. Lisäksi Guatemalan osuus unioniin tulevasta tuoreiden banaanien kokonaistuonnista on vain 1,8 prosenttia.
            
         
               (6)
            
            
               Unioni on tehnyt vapaakauppasopimuksia myös muiden suurten vientimaiden kanssa, joista Kolumbian, Ecuadorin ja Costa Rican tuonnin määrät olivat 47,4 prosenttia, 51,1 prosenttia ja 50,4 prosenttia niille määritetyistä tuonnin kynnysarvoista. Vakautusmekanismin ”käyttämättömät” määrät (noin 3 miljoonaa tonnia) ovat paljon korkeammat kuin Guatemalasta tähän mennessä tuodut määrät kokonaisuudessaan (68 400 tonnia).
            
         
               (7)
            
            
               Vuoden 2017 kuuden ensimmäisen kuukauden aikana Guatemalasta tulleen tuonnin hinta oli keskimäärin 573 euroa/tonni, mikä on 15 prosenttia alhaisempi kuin muun unioniin tulevan tuoreiden banaanien tuonnin keskihinta. Tuontimäärä pysyi kuitenkin hyvin alhaisella tasolla, kuten johdanto-osan 5 kappaleessa mainitaan.
            
         
               (8)
            
            
               Banaanin keskimääräiset tukkuhinnat unionin markkinoilla noudattavat yleensä laskusuuntausta heinäkuun loppuun asti ja kohoavat sen jälkeen. Tämän tuloksena banaanin (kaikki alkuperät) keskimääräinen tukkuhinta heinäkuussa 2017 (918 euroa/tonni) oli todellakin 8 prosenttia alhaisempi kuin keskimääräinen hinta ensimmäisellä vuosipuoliskolla. Kolmen viikon keskiarvon perusteella kuitenkin EU:ssa tuotettujen keltaisten banaanien keskimääräinen tukkuhinta heinäkuussa 2017 (910 euroa/tonni) pysyi samalla tasolla kuin edeltävinä vuosina (havaitut hinnat) (910 euroa/tonni, 880 euroa/tonni ja 900 euroa/tonni).
            
         
               (9)
            
            
               Tällä hetkellä ei näin ollen ole mitään viitteitä siitä, että unionin markkinoiden vakaus olisi häiriintynyt Guatemalasta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että sillä olisi ollut merkittäviä vaikutuksia unionin tuottajien tilanteeseen.
            
         
               (10)
            
            
               Havaittavissa ei myöskään ole merkkejä unionin syrjäisimpien alueiden taloudellisen tilanteen vakavan heikentymisen uhkasta tai vakavasta heikentymisestä elokuussa 2017.
            
         
               (11)
            
            
               Näin ollen Guatemalasta peräisin olevien banaanien tuontiin sovellettavan etuustullin suspendoiminen ei ole aiheellista tässä vaiheessa.
            
         
               (12)
            
            
               Koska vuotuinen kynnystuontimäärä ylittyi jo elokuussa ja vaikka Guatemalasta unioniin tuleva kokonaistuonti on vähäistä, komissio seuraa tilanteen kehittymistä ja tarkastelee banaanimarkkinoiden tilannetta uudelleen ripeästi, minkä johdosta voidaan tarvittaessa toteuttaa toimenpiteitä,
            
         ON HYVÄKSYNYT TÄMÄN PÄÄTÖKSEN:
   1 artikla
   Guatemalasta peräisin olevien, Euroopan unionin yhdistetyn nimikkeistön nimikkeeseen 0803 00 19 kuuluvien tuoreiden banaanien tuontiin sovellettavan etuustullin väliaikainen suspendoiminen ei ole aiheellista.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 4 päivänä lokakuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 17, 19.1.2013, s. 13.
   
      (2)  EUVL L 346, 15.12.2012, s. 1.